Na temelju članka 51. Statuta Grada Drniša („Službeni glasnik Grada Drniša“ broj 2/21 i 2/22), Gradsko vijeće Grada Drniša na sjednici održanoj dana……….2024. godine, donijelo je

**ODLUKU**

**o usvajanju Akcijskog plana održivog energetskog razvoja i prilagodbe**

**klimatskim promjenama (SECAP Grada Drniša)**

**Članak 1.**

Usvaja se Akcijski plan održivog energetskog razvoja i prilagodbe klimatskim promjenama (SECAP Grada Drniša).

**Članak 2.**

SECAP predstavlja ključni dokument za planiranje prilagodbe na klimatske promjene u jedinicama lokalne samouprave, koji na bazi prikupljenih podataka o zatečenom stanju identificira te daje precizne i jasne odrednice za provedbu projekata i mjera energetske učinkovitosti i korištenja obnovljivih izvora energije te prilagodbe učincima klimatskih promjena na lokalnoj razini. Prihvaćanjem SECAP-a postavljaju se temelji za energetski održiv grad, a definirane mjere unutar SECAP-a pokrenut će nove financijske mehanizme za provedbu mjera energetske učinkovitosti i korištenja obnovljivih izvora energije.

**Članak 3.**

Akcijski plan održivog energetskog razvoja i prilagodbe klimatskim promjenama (SECAP Grada Drniša) čini sastavni dio ove Odluke, ali nije predmet objave u Službenom glasniku Grada Drniša.

**Članak 4.**

Ova Odluka stupa na snagu osmog dana od dana objave u „Službenom glasniku Grada Drniša“.

PREDSJEDNIK GRADSKOG VIJEĆA

GRADA DRNIŠA

**Tomislav Dželalija, dipl.ing.**

OBRAZLOŽENJE:

Akcijski plan energetski i klimatski održivog razvitka (SECAP) Grada Drniša predstavlja ambiciozan pristup Grada energetskoj tranziciji i prilagodbi na klimatske promjene. SECAP je dokument na razini Grada koji na temelju prikupljenih podataka o zatečenom stanju identificira i daje jasne odrednice za provedbu mjera energetske učinkovitosti, obnovljivih izvora energije, prilagodbe učincima uzrokovanim klimatskim promjenama i suzbijanja energetskog siromaštva. Konačan cilj je osigurati zadani cilj smanjenja emisija stakleničkih plinova (55 % do 2030. godine u odnosu na referentnu godinu, tj. 2015.), a pritom se prilagoditi neizbježnim učincima klimatskih promjena te osigurati da su ti procesi provedeni pravedno za društvo u cjelini. Akcijski plan se fokusira na dugoročne utjecaje klimatskih promjena na područje lokalne zajednice te daje mjerljive ciljeve i rezultate.

SECAP Grada Drniša donosi ukupno 24 mjera za ublažavanje učinaka klimatskih promjena, kojima se planira smanjiti izravna i neizravna emisija CO2 iz sektora zgradarstva, javne rasvjete i prometa, 23 mjera prilagodbe klimatskim promjenama i 2 mjere za suzbijanje energetskog siromaštva. Sve predložene mjere provoditi će se od 2024. do 2030. godine.

Mjere ublažavanja do 2030. godine rezultirat će ukupnim smanjenjem emisije CO2 u 2030. godini od 56,21 % u odnosu na referentnu 2015. godinu, čime se zadovoljava cilj od 55 % prema Sporazumu gradonačelnika. Prema sektorima, najveće relativno i apsolutno smanjenje emisija CO2 planirano je u zgradama.

U sklopu SECAP-a Grada Drniša izrađena je i Analiza ranjivosti i rizika od klimatskih promjena (RVA) koja na osnovi postojećih dokumenata i studija te budućih scenarija daje sliku najranjivijih sektora i najvećih rizika. Na temelju izrađene analize rizika i ranjivosti predložene su mjere koje će značajno pridonijeti otpornosti grada Drniša na klimatske promjene. Mjere prilagodbe klimatskim promjenama nisu uzete u obzir prilikom kreiranja scenarija ušteda energije i smanjenja emisija CO2 jer za te mjere nije predviđena metodologija, međutim, očito je da će i provedba većine tih mjera utjecati na smanjenje emisija CO2.

Sporazum gradonačelnika stavlja naglasak na osiguravanje pravedne energetske tranzicije, što podrazumijeva pozitivne učinke na sve segmente društva, pa tako i na ranjive skupine. Stoga su u dokumentu izrađene i mjere za suzbijanje energetskog siromaštva.

Grad Drniš će brojne mjere usmjeriti na promjenu ponašanja stanovnika kako u prometu, tako i u njihovim kućanstvima i na radnim mjestima. Dio edukativnih mjera usmjeren je i na najmlađe stanovnike grada, tj. na dječju i učeničku populaciju. To su mjere koje mogu donijeti značajne uštede, a za koje nije potrebno uložiti puno sredstava, ali zahtijevaju stalan angažman kroz edukativne aktivnosti koje su uvelike obuhvaćene u planiranim mjerama. Očekuje se da će provedba pojedinih mjera kontinuirano poticati stanovnike te će i oni sami s vremenom sve lakše odlučivati za provedbu investicijskih mjera.

Za ispunjenje zadanih ciljeva potrebno je uložiti značajna financijska sredstva koja uvelike premašuju proračunske mogućnosti Grada Drniša. U razradi pojedinih mjera kod svake mjere su navedeni planirani izvori financiranja. Značajna uloga Grada Drniša je poticati stanovništvo ka poduzimanju mjera te educirati ih o samim raspoloživim natječajima te o pripremi projektnih prijedloga kako bi bili uspješniji na relevantnim natječajima. Primarni zadatak Grada Drniša je da sa svojim vlastitim djelovanjem kroz uspješnu provedbu projekata u svojem krugu djelovanja i informiranjem, educiranjem, komuniciranjem s različitim dionicima potiče iste ka djelovanju.

Grad Drniš je na čelu s Gradskim vijećem i Gradonačelnikom spreman postati potpisnik Sporazuma gradonačelnika za klimu i energiju te imati zajedničku viziju održive budućnosti s ostalim gradovima i općinama potpisnicama u Europi i svijetu.

Nakon izrade SECAP-a, Grad Drniš će pristupiti sljedećim koracima:

* Registrirat će se na platformu Sporazuma gradonačelnika.
* Pristupit će potpisivanju Sporazuma gradonačelnika (na temelju Odluke Gradskog vijeća).
* Prihvatit će SECAP čime se postavljaju se temelji za energetski održiv grad, a definirane mjere unutar SECAP-a pokrenut će nove financijske mehanizme za provedbu predloženih mjera. SECAP donese Gradsko vijeće.
* Pristupit će popunjavanju online obrasca za podnošenje SECAP-a na platformu Sporazuma gradonačelnika i prihvaćanju istog.
* Kontinuirano će pratiti raspoloživost bespovratnih sredstava za provedbu predloženih mjera i pripremati relevantne projekte za provedbu.
* Kontinuirano će izvještavati o provedbi Akcijskog plana sukladno planu izvještavanja.

Financijska sredstva za realizaciju izrade ovog dokumenta osigurana su temeljem Ugovora br. 2023/000562 o neposrednom sudjelovanju Fonda u sufinanciranju radnih podloga za izradu Akcijskog plana energetski održivog razvoja i prilagodbe klimatskim promjenama (SECAP), davanjem sredstava pomoći sklopljenog između Fonda za zaštitu okoliša i energetsku učinkovitost i Grada Drniša dana 30.08.2023.g. (KLASA:351-04/23-4/3, URBROJ:2182-06-23-6), kojim su odobrena sredstva pomoći u iznosu do 8.900,00 eura (s PDV-om), odnosno 80% procijenjenih i opravdanih troškova izrade SECAP-a. Trošak izrade SECAP-a iznosi 6.800,00 EUR-a (5.440,00 EUR-a FZOEU, 1.360,00 EUR-a Grad Drniš).

Slijedom navedenog, predlaže se Gradskom vijeću Grada Drniša donijeti ovu Odluku o usvajanju Akcijskog plana održivog energetskog razvoja i prilagodbe klimatskim promjenama (SECAP Grada Drniša).

Pročelnica Upravnog odjela za gospodarstvo,

financije i društvene djelatnosti

Ivana Sučić, dipl.oec.