


**REPUBLIKA HRVATSKA**

**ŠIBENSKO - KNINSKA ŽUPANIJA**



**GRAD DRNIŠ**

**GRADONAČELNIK**

KLASA: 024-03/24-01/2

URBROJ: 2182-6-01/01-24-1

Drniš, 09.07.2024. godine

Na temelju članka 35.b Zakona o lokalnoj i područnoj (regionalnoj) samoupravi *(„Narodne novine“ broj 33/01, 60/01, 106/03, 129/05, 109/07, 125/08, 150/11, 144/12 i 19/13 – pročišćeni tekst, 137/15, 123/17, 98/19 i 144/20),* članka 75. Statuta Grada Drniša (*„Službeni glasnik Grada Drniša“, broj 2/21 i 2/22),* Gradskom vijeću Grada Drniša podnosim slijedeće:

**IZVJEŠĆE**

**o radu za razdoblje od 01. siječnja 2024. do 30. lipnja 2024. godine**

U obnašanju funkcije gradonačelnika u navedenom razdoblju nastavio sam sa realizacijom započetih projekata i programa iz prethodnih razdoblja kao i s pripremom realizacije te samom realizacijom poslova koji se odnose na prethodna izvještajna razdoblja i to:

* Završili smo projekt PROŠIRENJE ODVODNJE U ULICI KRŠ U DRNIŠU koji je sufinanciran od strane Ministarstva regionalnog razvoja i fondova EU u okviru Programa regionalnog razvoja.
* Završena je višestambena jedinica na predjelu Pazar sa 25 stanova koju je financiralo Ministarstvo prostornog uređenja, graditeljstva i državne imovine te su prvi stanari prošli mjesec dobili ključeve stanova, a većina stanara bi trebala useliti se ove jeseni s liste koju je objavila naša županija. Kao što vam je poznato od strane ministra Branka bačića najavljena je gradnja nove višestambene jedinice s istim brojem stanova za što smo pokrenuli proceduru oko iskaza interesa i prijenosa vlasništva nad građevinskim zemljištem u korist ministarstva.
* Uspješno smo prošli s prijavom se na javni poziv (kao i dvije udruge s područja našeg Grada) na javni poziv s projektom „ZAŽELI- S VAMA SMO- POMOĆ STARIJIM OSOBAMA I OSOBAMA S INVALIDITETOM“ u okviru kojeg smo zaposlili 30 gerentodomaćica, osoba koje su starije od 50 godina. Projekt se financira iz Europskog socijalnog fonda u okviru programa Učinkoviti ljuski potencijali, a vrijednost je oko 1.485.000,00 EUR-a i traje 36 mjeseci.
* U ovom razdoblju završeno je sukladno Programu gradnje komunalne infrastrukture, uređenje nerazvrstanih cesta (raskrižje u Parčiću, ulice Trzbalićevac, Leontići, Josipa Pupačića u Drnišu, Karalići, Donji Matići u Trbounju te je ugovoreno izvođenje radova u Barišićima - Kričke). Nastojat ćemo i ostale Programom predviđene nerazvrstane ceste u ovoj godini ugovoriti i završiti.
* U suradnji sa Šibensko-kninskom županijom uređeno je presvlačenje asfaltnim slojem na malom igralištu u Biočiću.
* Naš projekt u okviru prekogranične suradnje Centra za prevenciju (Vatrogasni dom) koji je prijavljen zajedno s gradom partnerom Dobojem iz BiH nije na javnom pozivu dobio dostatan broj bodova te kao takav nije prošao.
* Nakon provedenog postupka javne nabave nabavili smo i ugradili u Drnišu dva seta polupodzemnih zelenih otoka koji se sufinancirali su od strane Fonda za zaštitu okoliša. Namjera nam je prijaviti se na javni poziv Fonda za još dva seta polupozemnih zelenih otoka.
* U proteklom razdoblju nakon što smo u dva navrata objavili javne pozive za izvođenje radova u cilju realizacije projekta „PRENAMJENA STARE ŠKOLE U HOSTEL U BRIŠTANIMA“ što se trebalo sufinancirati od strane Ministarstva regionalnog razvoja i fondova EU kroz program Dalmatinska zagora, odustali smo od tog projekta jer su se ponuđene najniže cijene je kretale preko 20% odnosno 30% više od procijenjene vrijednosti te smo za sada odustali od tog projekta.
* Nakon dugih iščekivanja rezultata naše prijave za sufinanciranje iz Nacionalnog plana oporavka i otpornosti glede gradnje CENTARA ZA STARIJE OSOBE U DRNIŠU, te nakon što smo sklopili Ugovor o sufinanciranju u visini od cca 5.480.000,00 EUR-a bespovratnih sredstava, krenuli smo u postupak javne nabave po propisanoj proceduri uređenoj Zakonom o javnoj nabavi.

Želim istaknuti da je Grad Drniš 06. ožujka 2024. godine dobio suglasnost Ministarstva financija (preslik u privitku) na zaduženje kod Hrvatske banke za obnovu i razvitak u iznosu =**4.900.000,00 EUR-a**, s rokom otplate kredita od 15 godina uključujući dvije godine počeka, u jednakim mjesečnim ratama, uz fiksnu kamatnu stopu 3,20% godišnje i jednokratnu naknadu za obradu kredita u visini 0,2% od iznosa odobrenog kredita (KLASA:403-02/24-01/7, URBROJ:513-05-06-24-2).

Otvoreni postupak javne nabave radova na izgradnji Centra za starije osobe u Gradu Drnišu započeo je 12. ožujka 2024. godine prethodnim savjetovanjem sa zainteresiranim gospodarskim subjektima, te je 26. ožujka 2024. godine u EOJN-u objavljen otvoreni postupak nabave radova velike vrijednosti *„Izgradnja Centra za starije osobe u Gradu Drnišu“* procijenjene vrijednosti nabave **9.110.363,01 EUR** (sa PDV-om).

Rok za dostavu ponuda je bio 17. svibnja 2024. godine, te su u danom roku pristigle 3 valjane ponude:

|  |  |  |  |
| --- | --- | --- | --- |
| Red. br. | Ponuditelj | Ukupna cijena bez PDV-a | Ukupna cijena sa PDV-om |
| 1. | RELIANCE d.o.o. Split | 12.795.291,95 EUR | 15.994.114,94 EUR |
| 2. | STRABAG d.o.o. Zagreb | 11.787.290,12 EUR | 14.734.112,65 EUR |
| 3. | Kvantum d.o.o. Zagreb | 11.611.744,65 EUR | 14.514.680,81 EUR |

Kako se vidi iz priložene tablice i priloženog zapisnika u privitku ove zamolbe, vrijednosti svih pristiglih ponuda su daleko iznad procijenjene vrijednosti nabave.

Ponuda sa najnižom ponuđenom cijenom je za =**5.404.317,79 EUR** viša od procijenjene vrijednosti nabave radova (s PDV-om).

Grad Drniš nema fiskalnih mogućnosti za osigurati cjelokupnu razliku od cca 5,4 mil. EUR-a kako bi se projekt „Izgradnje i opremanja Centra za starije osobe Drniš“ realizirao i ostvario sve zadane pokazatelje i rezultate, a to je pružanje institucionalnih usluga smještaja za **100 korisnika** (starijih osoba i nemoćnih III. i IV. stupnja prema Pravilniku o mjerilima za pružanje socijalnih usluga), te pružanje izvaninstitucijskih socijalnih usluga za **238 korisnika** (starije i nemoćne osobe).

Dodatno zaduženje Grada Drniša za cca =5.000.000,00 EUR-a nije moguće zbog previsoke kreditne izloženosti u koju bi se doveo Grad.

Maksimalno dodatno zaduženje Grada je moguće do 1,0 mil EUR-a.

Napominjemo da je Šibensko-kninska županija svojim dopisom KLASA:550-01/22-02/22, URBROJ:2182-06-22-2 od dana 21. lipnja 2022. godine dala podršku Gradu Drnišu za prijavu na javni poziv predmetni Projekt te je s tim u svezi kao obvezan partner na projektu sukladno Pozivu, potpisala Sporazum o partnerstvu u provedbi projekta, ali prema odredbama članka 10. Sporazuma, bez ikakvih financijskih obveza temeljem potpisanog Sporazuma.

Sama ideja o gradnji Centra rezultat je stvarnih potreba koje postoje za smještajnim

kapacitetima za starije osobe na ovim prostorima. Naime, prema popisu stanovnika iz 2021. godine, više od 2.600 stanovnika Šibensko-kninske županije je starije od 65 godina, a uz činjenicu da na području Grada Drniša nema dostupnih smještajnih kapaciteta za starije osobe, razvidno je da bi ova investicija bila itekako društveno opravdana.

Uz podatke da je 27% stanovništva Šibensko-kninske županije starije od 65 godina,

a tek 17% je mlađih od 19 godina, a uz trend produljenja životnog vijeka najstarijih

osoba (80+ godina), realizacija projekta je više nego nužna, posebno jer ista uključuje i izvaninstitucijsku skrb. Važno je napomenuti da je prema statističkim podacima glede smještajnih kapaciteta starih i nemoćnih, Šibensko-kninska županija na samom začelju u Republici Hrvatskoj.

Ovaj projekt imao bi značajan utjecaj na ukupan daljnji razvoj Šibensko-kninske županije, Grada Drniša i ovog dijela Dalmatinske zagore jer bi se kroz ulaganje u društvenu i socijalnu infrastrukturu potaknuo održivi gospodarski razvoj, povećanje atraktivnosti ovog prostora, poboljšanje kvalitete života onih najosjetljivijih socijalnih kategorija (starijih i nemoćnih osoba) i sprječavanje daljnjeg iseljavanja, poglavito mladih, a kroz zapošljavanje u Centru (kroz studiju izvodljivosti) planirano je otvaranje novih radnih mjesta, mahom žena. U ovom trenutku nemamo rješenje kako zatvoriti financijsku konstrukciju ako se Šibensko-kninska županija ne uključi u sufinanciranje projekta.

* Proveli smo postupak javne nabave za projekt MODERNIZACIJA JAVNE RASVJETE NA PODRUČJU GRADA DRNIŠA koji se sufinancira sredstvima Ministarstva regionalnog razvoja i fondova EU u visini od 100.000,00 EUR-a te je u tijeku odabir najpovoljnijeg ponuditelja za nabavku 1.000 kom LED rasvjetnih tijela.

Poštovane dame i gospodo, u ovom svom izvješću želim istaknuti da je od 01. ožujka 2024. godine na snazi Uredba o nazivima radnih mjesta, uvjetima za raspored i koeficijentima za obračun plaće u javnim službama temeljem koje a sukladno članku 51. Zakona o predškolskom odgoju i obrazovanju, smo uskladili plaće zaposlenika Dječjeg vrtića Drniš. Porast financijske obveze Grada prema zaposlenicima vrtića je cca 29.000,00 EUR-a mjesečno ili za deset mjeseci ove godine cca 290.000,00 EUR-a, što znatno smanjuje financijski potencijal Grada za ulaganja u projekte.

Ono što je za sada samo najavljeno da će se glede povećanja plaća JVP-ma biti u drugom polugodištu ove godine nije bitno manje u smislu povećanja mjesečne obveze u odnosu na predškolsku ustanovu, ali prema nekim saznanjima Vlada radi izračune povećanja dotacije osnivačima za potrebe dijela povećanja plaća.

U ovom trenutku razvidno je da usporeno provodimo dio projekata iz našeg Programa gradnje komunalne infrastrukture primarno iz razloga što uz smanjenje prihoda od prireza na porez na dohodak imamo i smanjenje primitaka s naslova fiskalnog poravnanja (dotacije) iz državnog proračuna što u konačnici porastom rashoda ne ostavlja nam veliki prostor za realizaciju svih zacrtanih aktivnosti.

Poznato Vam je da se prijave za pojedine projekte na javne pozive obavljaju u pravilu u jednom izvještajnom razdoblju, a realizacija rijetko bude u istom razdoblju već najčešće u idućem ili čak u više razdoblja.

Dame i gospodo, na kraju želim istaknuti da sam u cijelom ovom razdoblju nadzirao rad upravnih odjela, realizaciju započetih programa i planova kao i rješavanje svih važnijih tekućih problema i pitanja iz nadležnosti gradske uprave i mene kao gradonačelnika.

Po pitanju pojedinih predmeta, njihovom broju i strukturu upravnih i neupravnih akata koji su nastali u ovom razdoblju, svi vijećnici sukladno Zakonu o jedinicama lokalne i područne (regionalne) samouprave, Zakonu o pravu na pristup informacijama te Statutu Grada Drniša, mogu informacije podrobnije dobiti u upravnim odjelima u gradskoj upravi.

S poštovanjem,

*GRADONAČELNIK:*

*mr.sc. Josip Begonja v.r.*